hanushũ:
“Deusũ hãtxa yuishunikarã,
hawẽ mae anushũ yusĩayã hawenabũs kẽwaĩsbumaki”,
imisshũ Jesusũ hamebi hatu kẽwãmakatsi ikama usha dabetã hanua ana kai
Galiléia mae pakea anu hikia Jerusalém anu Páscoa nawai besiaibutiã habũ uĩ kashũ Jesusũ dami atimaska akai uĩxinabuwẽ taeshũ ikĩ pewa wani haki benimahairakubainaibũ
hanushũ Caná mae Galiléia anushũ ũpash dami waimanu Jesus ana txĩtũkaĩ hikiaya habiatiãri Herodesĩ ha dayashũmis shanẽ ibu betsã mae Cafarnaum anua hawẽ huni bake isĩ teneaya
Jesus Judéia anua Galiléia anu ana txĩtũkirã hikiai nĩkatã hanu kashũ uĩkĩ ea akĩ yuikĩ:
—Yusĩnaã,
ẽ huni bake mawakatsis ikikiki.
Ẽ hiwe anu ebe kashũ ea shushawashũyuwe— aka
Jesusũ yuikĩ:
—Matunã,
hawẽ unãmati dami atimaska ẽ akai uĩyama mã ea daki ikũwãbumaki— aka
hawẽ bakewẽ nuimanũ,
iwanã,
Jesus daewakĩ yuikĩ:
—Shanẽ ibuũ,
haskamaki.
Hanũ ẽ bake mawanũ hawaira ea shushawashuĩ kawe— aka
hawẽ nuikĩ Jesusũri yuikĩ:
—Nenua txĩtũkaini mĩ hiwe anu kariwe,
mĩ bakerã,
mawama hiweakirã— aka ha hunĩ Jesusũ hãtxa ikũwãbaini hawẽ hiwekiri kai
hanira bai putxinĩ ushaxini hawẽ hiwekiri kaya unuriari hawẽ tsumabu bei haki nukushũ yuikĩ:
—Mĩ bakerã,
ma ana hiweaki— atuxiabu
nĩkatã hatu yukakĩ:
—Hatiã haskai shushai taexinamẽ?
— hatu wa
—Uatiã ma bari kapukeaya 1:00 hora da tarde hawẽ yuna maĩxinaki— akabu
habianuri:
“Mĩ bake mawama ana hiweaki”,
Jesusũ axiã habiaskari nakuxshunaibuwẽ taea hikituxitã hatu yuia hawenabubetãs Jesus ikũwãnibukiaki.
Na haska ana ha katxu huni bake shushawakinã,
tsuã haska watiruma Jesusũ akinã,
Judéia anua txĩtũkirã Galiléia anu hikituxixĩshũ ana habianushũri haska waniki,
hawẽ unãmati dami ha katxu ana akinã.